Ir-Regolament tal-Kummissjoni (KEE) Nru 464/1999
tat-3 ta’ Marzu 1999
li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2201/96 fir-rigward ta’ arranġamenti ta’ l-għajnuna għall-pruna
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2201/96 tat-28 ta’ Ottubru 1996 dwar l-organizzazzjoni komuni tas-suq fil-prodotti pproċessati mill-frott u l-ħxejjex [1], kif l-aħħar emendat bir-Regolament (KEE) Nru 2199/97 [2], u b’mod partikolari l-Artikoli 3(3) u 4 (9) tiegħu
Billi t-Titolu I tar-Regolament (KE) Nru 2201/96 jintroduċi sistema ta’ għajnuna ta’ produzzjoni għal ċerti prodotti pproċessati mill-frott u l-ħxejjex; billi r-Regolament tal-Kummissjoni (KEE) Nru 504/97 tad-19 ta’ Marzu 1997 li jipprovdi regoli dettaljati għall-applikazzjoni tar-Regolament tal-Kunsill (KE) Nru 2201/96 fir-rigward tas-sistema ta’ għajnuna ta’ produzzjoni għall-prodotti pproċessati mill-frott u l-ħxejjex [3], kif l-aħħar emendat bir-Regolament (KE) Nru 1590/98 [4], jipprovdi regoli ġenerali applikabbli għal dik is-sistema; billi ċerti regoli dettaljati għandhom ikunu stabbiliti speċifikament għall-pruni, mingħajr preġudizzju għad-disposizzjonijiet l-oħra tar-Regolament (KE) Nru 504/97;
Billi l-frott jista’ jkun ta’ kwalità li tvarja; billi l-prezz minimu u l-għajnuna tal-produzzjoni għandhom ikunu ffissati għall-klassi speċifika ta’ tqegħid fis-suq, l-ammonti applikabbli għall-klassijiet l-oħra għandhom joħorġu minn dik il-klassi u dawk il-klassijiet għandhom ikunu definiti waqt li jingħata kont, għall-ammonti hekk maħruġa, għall-karatteristiċi tal-klassijiet differenti;
Billi l-għan tal-ħtiġiet minimi ta’ kwalità li hemm referenza dwarhom fl-Artikolu 4(4)(b) tar-Regolament (KE) Nru 2201/96 huwa li tiġi evitata l-produzzjoni ta’ prodotti li ma teżisti l-ebda domanda għalihom jew prodotti li joħolqu tgħawwiġ tas-suq; billi dawk il-ħtiġiet għandhom ikunu bbażati fuq proċeduri ta’ manifattura tradizzjonali u ġusti; billi, biex ikun assigurat it-tħaris ta’ dawn id-disposizzjonijiet, il-karatteristiċi minimi meħtieġa ta’ għanbaqar imqadda mixtrija għall-ipproċessar u pruni li jikkwalifikaw għall-għajnuna għandhom jiġu definiti;
Billi dan ir-Regolament jinkorpora disposizzjonijiet speċifiċi għall-pruna fl-Artikolu 3 tar-Regolament tal-Kummissjoni (KEE) Nru 1709/84 tad-19 ta’ Ġunju 1984 dwar il-prezzijiet minimi mħallsa lill-produtturi u l-ammonti ta’ għajnuna tal-produzzjoni għal ċerti frott u ħxejjex ipproċessati eliġibbli għall-għajnuna tal-produzzjoni [5], kif l-aħħar emendat bir-Regolament (KE) Nru 1591/98 [6], u r-Regolament tal-Kummissjoni (KEE) Nru 2022/85 tat-22 ta’ Lulju 1985 dwar il-ħtiġiet minimi ta’ kwalità għall-għanbaqar imqadded u pruna eliġibbli għall-għajnuna tal-produzzjoni [7], l-aġġornar ta’ dawk id-disposizzjonijiet b’konformità ma’ l-iżviluppi legali, tekniċi u ekonomiċi u l-esperjenza miksuba; billi, għalhekk, ir-Regolament (KEE) Nru 2022/85 u l-Artikolu 3 ta’ u l-Anness IV tar-Regolament (KE) Nru 1709/84 għandhom jiġu mħassra;
Billi meta prodotti jitkabbru fi Stat Membru wieħed u jiġu pproċessati f’ieħor l-awtoritajiet ta’ l-Istat Membru fejn il-prodotti jkunu mkabbra għandu jipprovdi xhieda tal-ħlas tal-prezz minimu lill-Istat Membru li jħallas l-għajnuna;
Billi l-prezz minimu u l-għajnuna huma ffissati għall-prodotti mqadda fi stadju speċifiku fil-proċess tradizzjonali ta’ l-ipproċessar; billi għandha tingħata attenzjoni biex jiġi assigurat li l-pruna li tkun irċeviet l-għajnuna tkun attwalment ipproċessata fi prodotti mlestija biex jiġu offruti għall-konsum uman; billi, minħabba l-iżviluppi reċenti ta’ pruna semi-mqadda u l-potenzjal ekonomiku konsiderevoli tagħha, dawk il-prodotti li ma jgħaddux minn dak it-tnixxif bħala parti mill-ipproċessar tagħhom m’għandhomx għal dik ir-raġuni jiġu mċaħħda mid-dritt għall-għajnuna;
Billi l-miżuri li hemm provvediment dwarhom f’dan ir-Regolament huma bi qbil ma’ l-opinjoni tal-Kumitat ta’ Ġestjoni tal-Frott u l-Ħxejjex,
ADOTTAT DAN IR-REGOLAMENT:
Artikolu 1
Għall-iskopijiet ta’ dan ir-Regolament:
(a) "prunes d’Ente’ tfisser għanbaqar frisk tal-varjetà prunes d’Ente li mmatura fiżjoloġikament, u ta’ l-ispeċi Prunus domestica L."
(b) "għanbaqar imqadded’ tfisser prodotti miksuba bit-tneħħija ta’ l-ilma mill-prunes d’Ente;"
(ċ) "pruna niexfa’ tfisser pruna miksuba minn għanbaqar imqadded b’kontenut massimu ta’ ilma ta’ 23 %;"
(d) "pruna semi-niexfa’ tfisser pruna miksuba bit-tneħħija ta’ l-ilma mill-prunes d’Ente sakemm il-kontenut ta’ l-ilma ta’ 30 sa 35 % jintlaħaq, mingħajr ebda proċess ta’ żieda ta’ ilma;"
(e) "lott’ tfisser numru ta’ kontenituri preżentati flimkien minn produttur jew grupp ta’ produtturi li għandhom dak l-għarfien għall-aċċettazzjoni minn proċessatur."
Artikolu 2
Biex tikkwalifika għall-ħlas ta’ l-għajnuna li hemm referenza dwarha fl-Artikolu 2 tar-Regolament (KE) Nru 2201/96, il-pruna għandha tkun konformi mal-karatteristiċi stabbiliti fl-Anness I(B) u tkun inkisbet minn għanbaqar imqadded li jkun konformi mal-karatteristiċi stabbiliti fl-Anness I(A) li għaliha l-prezz minimu jkun tħallas kollu.
Artikolu 3
1. Il-prezz minimu li għandu jitħallas lill-produtturi għall-għanbaqar imqadded u l-għajnuna tal-produzzjoni għall-pruna għandhom ikunu ffissati kull 100 kilogramma netta għall-prodotti b’kontenut massimu ta’ l-ilma ta’ 23 % fil-kategorija tad-daqs li tikkorrispondi ma’ 66 frotta kull 500 g.
Għall-kategorijiet tad-daqs l-ieħor il-prezz minimu u l-għajnuna għandhom jiġu mmoltiplikati b’wieħed mill-koeffiċjenti elenkati fl-Anness II.
2. Għall-iskop ta’ l-applikazzjoni tal-prezz minimu u ta’ l-għajnuna tal-produzzjoni għall-pruna semi-niexfa, id-daqs u l-piż għandhom jittieħdu bħala d-daqs u l-piż ekwivalenti għall-għanbaqar imqadded u pruna niexfa, bid-daqs jiġi mmoltiplikat b’1,18461 u l-piż b’ 0,84416.
Artikolu 4
Meta l-ipproċessar isir barra mill-Istat Membru li fih ikun tkabbar il-prodott, dak l-Istat Membru għandu jagħti xhieda lill-Istat Membru li jħallas l-għajnuna tal-produzzjoni li l-prezz minimu li għandu jitħallas lill-produttur ikun tħallas.
Artikolu 5
1. Il-verifika tal-ħtiġiet tal-kwalità għall-pruna niexfa għandha titwettaq fuq il-bażi ta’ kampjuni meħuda mill-proċessatur minn lott, qabel l-għażla skond il-qisienu bi qbil mal-produttur. Il-kampjuni għandhom jiġu eżaminati kemm mill-proċessatur u wkoll mill-produttur u r-riżultati tal-verifika għandhom jiġu rekordjati.
2. Għall-pruna matul il-perjodu ta’ l-ipproċessar il-proċessatur għandu jivverifika billi jieħu kampjun ta’ kull lott li l-prodoti jilħqu l-ħtiġiet tal-kwalifika għall-għajnuna. Ir-riżultati tal-verifika għandhom jiġu rekordjati Il-piż minimu nett ta’ kull kampjun eżaminiat għandu jkun ta’ 1 kg.
Artikolu 6
L-Istati Membru għandhom jieħdu l-passi neċessarji biex jissodisfaw lilhom infushom, b’mod partikolari billi jivverifikaw ir-rekords tal-ħażna, li l-pruna li tkun irċeviet l-għajnuna tkun sussegwentement ipproċessata fil-prodotti kif hemm referenza dwaru fl-Artikolu 1(2)(c) tar-Regolament (KE) Nru 504/97.
Artikolu 7
L-Artikolu 3 ta’ u l-Anness IV tar-Regolament (KE) Nru 1709/84 u r-Regolament (KEE) Nru 2022/85 huma b’dan imħassra.
Artikolu 8
Dan ir-Regolament għandu jkun japplika mis-sena tas-suq 1999/2000.
Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta’ Marzu 1999.